《煎茶》
宋代·释文珦

吾生嗜苦茗，春山瓷攀缘。
采采不盈掬，浥露殊芳鲜。
虑溷仙草性，崖间取灵泉。
石鼎乃所宜，灌濯手自煎。
择火亦云至，不令有微烟。
初沸碧云聚，再沸支浪翻。
一碗复一碗，尽啜袪忧烦。
良恐失正味，缄默久不言。
须臾齿颊甘，两腑风飒然。
飘飘欲遐举，未下卢玉川。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。